Decizie radicală luată de suporterii rapidiști: "E lipsă de respect!"
Motivul boicotului este lipsa de respect a jucătorilor Rapidului față de suporteri și prestațiile slabe din ultimele meciuri.
Suporterii cer conducerii clubului să ia măsuri ferme în această vară, inclusiv aducerea unui antrenor experimentat și de succes.
”În atenția tuturor rapidiștilor, anunțăm că Peluza Nord a decis, împreună cu toate grupurile oficiale organizate din țară, să nu se prezinte la partida din Gruia. Rapid este un club stabil financiar, care oferă tuturor jucătorilor posibilitatea de a progresa într-un mediu benefic, susținuți de cei mai pătimași suporteri din România.
Cunoaștem toți ce înseamnă spiritul Rapidului, ce reprezintă Giuleștiul, iar în contextul în care reprezentanții din teren au avut parte de susținere necondiționată din tribune, cât și din partea conducerii, este o totală lipsă de respect să riposteze cu aroganță sau violență, în casa noastră, după ce prestațiile fotbalistice au fost batjocoritoare la adresa clubului și a întregii suflări rapidiste.
"Suporterii rapidiști trebuie respectați"
Indiferent că vorbim de Peluza Nord sau o altă zonă a stadionului, suporterii rapidiști trebuie respectați, mai ales în condițiile în care au cântat neîncetat, indiferent de rezultate, pentru niște jucători cu caractere îndoielnice, care pun orgoliile personale și interesele mai presus de binele Rapidului.
Atitudinea delăsătoare și superficialitatea etalată, după ce au măturat pe jos cu încrederea și speranțele rapidiștilor, sunt îngrijorătoare deoarece se manifestă la nivel general în rândul lotului, aspect alarmant într-un club cu obiectivele Rapidului.
Avem încredere în conducere și sperăm că se vor lua deciziile potrivite pentru sezonul viitor. Ediția actuală este terminată pentru noi, iar orice altă perspectivă este eronată sau deluzorie.
Rapid are nevoie de un tehnician experimentat, cu sânge-n instalație și pe care să-l recomande experiența și realizările, nu de experimente care să toace banii conducerii și nervii oamenilor. Indiferent că e străin sau român, să fie antrenor certificat de succese, nu doar în acte.
Decizia este o formă firească și civilizată de a răspunde lipsei de respect și superficialității lotului, care ne-au adus în situația în care Rapidul să joace ultimele trei etape doar meciuri amicale.
Și, ca o încheiere, piața de bodyguarzi e foarte diversă, dar chiar nu considerăm corespunzător ca suporterii din galeriile rivale asigure "ordinea" la meciurile de pe stadionul Giulești, îmbrăcați tot în negru, ca la meciurile favoriților.
Rămânem în continuare plini de speranță pentru viitor și cu încredere că împreună vom reuși să reconstruim un Rapid puternic! Hai Rapid!”, se arată în comunicatul publicat de Peluza Nord - Rapid București pe Facebook.
Rapid ocupă locul șase în play-off, cu 29 de puncte şi mai are doar șanse teoretice de a prinde barajul care duce în preliminariile UEFA Conference League.
În etapa cu numărul opt din play-off-ul Superligii, Rapid se deplasează la Cluj-Napoca, pentru duelul cu CFR, ocupanta locului 3 (37 de puncte).
Urmăriți SPORT.RO și pe Google News